Joan Erlandsen (V), 2005-06-07:
Venstres holdning til hash er helt klar: Hash skal ikke legaliseres.
Det betyder også som tidligere nævnt ved andre forhandlinger om samme emne, at regeringen er uenig i Enhedslistens forslag om legalisering af hash.
For uanset Enhedslistens argumenter om, at forbuddet medfører, at der sker en kriminalisering af den del af befolkningen, som bruger eller har prøvet hash, mener vi ikke, at det er den rigtige vej at gå.
Vi har allerede i dag rigeligt med legale rusmidler i Danmark, og vi prøver i forvejen ved ihærdige oplysningskampagner at få unge til at få et fornuftigt forhold til forbrug af både tobak og alkohol.
Skal vi nu forholde os til argumentet om at afkriminalisere anvendelse af hash sådan set lidt isoleret, findes der jo i Danmark mange andre misbrugsformer og overtrædelser, som vi ikke kunne drømme om at legalisere.
Folk kører f.eks. for hurtigt på landevejene eller i byerne, de kører spirituskørsel, begår røverier m.m., og det er hændelser, som vi ved er daglige foreteelser i det danske samfund.
Men vi kunne da ikke drømme om at legalisere dem, fordi folk lader sig kriminalisere ved at overtræde loven.
Venstre mener, at en lovliggørelse helt klart vil sende et forkert signal til de unge og deres forældre.
Vi fratager forældrene et pædagogisk værktøj ved at legalisere hash.
Nu ved vi jo godt, at det ikke forholder sig sådan, at alle hashmisbrugere nødvendigvis bliver narkomaner.
Men omvendt er næsten alle narkomaner startet med at ryge hash.
Så set med Venstres øjne er det indgangsporten til de hårde stoffer.
Så er det kendt, at hash indeholder mellem 400 og 450 forskellige giftstoffer, og at disse giftstoffer er forbundet med skadevirkninger.
Det er paradoksalt nok, for aldrig har vi haft så stor en diskussion i befolkningen omkring sundhed.
Vi har i Danmark i de sidste par år anvendt en masse ressourcer på at få befolkningen til at stoppe med at ryge almindelig tobak.
Tobak indeholder tjære, nikotin og kulilte, og det er sundhedsskadeligt.
Omvendt ved vi jo også, at mange undersøgelser viser, at netop den tjære, der befinder sig i hash, indeholder 50 pct. flere kræftfremkaldende stoffer end traditionel tobak, så det giver ikke mening at legalisere brugen af hash, tværtimod.
Cannabis indeholder et stof, THC.
Det er giftigt, når det ryges eller optages i kroppen.
Det oplagres i kroppens fedtvæv og påvirker hjernen, leveren, lungerne, milten m.m.
Og så kan det tage flere måneder for kroppen at skille sig af med det, så det ikke længere påvirker brugeren.
Ikke nok med det, stoffet er tillige med til at nedsætte reaktionsevnen hos langt de fleste, der indtager hash, hvilket kan få katastrofale følger bl.a. i trafikken, for i Frankrig, Sverige, Tyskland og USA er der faktisk foretaget undersøgelser, der viser, at 12-37 pct. af alle trafikulykker skyldes brugen af hash.
Så langvarigt, massivt hashmisbrug kan medføre en sløv, humørforladt tilstand, som kan være svær at skelne fra depression.
Hvis vi nu kigger til et af de lande, som har legaliseret hashen, nemlig Holland, så forlyder det jo, at regeringen i Holland nu overvejer, om det fortsat skal være lovligt at sælge hash.
En undersøgelse viser nemlig, at hashen siden år 2000 er blevet dobbelt så stærk.
Den er gået fra 8,6 pct. af det før omtalte stof THC til hele 18 pct.
Vi ved ikke, hvor vi ville have været uden et forbud mod hash.
Ser vi på alkoholens og tobakkens omfangsrige skadevirkninger, stoffer, som jo altså ikke er forbudt, så får vi måske et lille billede af, hvor alvorlig situationen kunne have været, hvis hash havde været legaliseret.
Misbrug af hash og andre former for narkotika bør bekæmpes ved at begrænse efterspørgslen og ved at begrænse udbuddet med et forbud.
Så i Venstre mener vi, at debatten bør handle om at forebygge, oplyse og behandle på alle fronter, så en legalisering af hash, som Enhedslisten foreslår, vil være med til at undergrave denne indsats, som der i høj grad er behov for.
Derfor er vi som sagt fortsat imod Enhedslistens beslutningsforslag.